Beleid oor kaderontplooiing draai nou in hofDie hooggeregshof In Pretoria. (Foto: Twitter) Die amptelike opposisieparty het Vrydag “oorlog verklaar” en hofstukke by die Noord-Gautengse hooggeregshof in Pretoria ingedien om die ANC se kaderontplooiingsbeleid ongrondwetlik en onwettig te laat verklaar. John Steenhuisen, leier van die Demokratiese Alliansie, sê dié regstappe is “histories” en “ongekend” aangesien dit die eerste keer ooit is dat die ANC se eie beleid in die hof betwis word. “Die DA verklaar oorlog teen die ANC en met die manier waarop hy as ’n kriminele sindikaat optree,” sê die opposisieleier. Die DA se hofstukke bevat glo bewyse oor hoe die ANC kaderontplooiing gebruik het om openbare hulpbronne te misbruik en om aanspreeklikheid te ontduik. Die bewyse steun sterk op die ANC se kaderontplooiingsnotules vanaf 2018 wat verlede jaar bekend gemaak is sowel as verskeie persone se getuienis voor die Zondo-kommissie na staatskaping. Die DA het ook die ANC se eie beleidsdokument “wat uiteensit wat kaderontplooiing is en hoe dit gebruik word vir staatskaping” by die hof ingedien. Die party beoog om met dié dokumente te bewys dat die regerende party se kaderontplooiingskomitee én kaderontplooiingsbeleid strydig met die Grondwet is en dus ongeldig verklaar moet word. Die party wil ook hê dat die ANC se kaderontplooiingsbeleid strydig met artikels 9, 10, 11 en 12 van Hoofstuk IV van die Staatsdienswet verklaar word. “Deur die beleid van kaderontplooiing aan te val, ruk die DA die hart uit van die ANC se nasionale demokratiese revolusie – sy sosialistiese doktrine wat sê dat die ANC die staat moet beheer en die staat moet die ekonomie beheer,” verduidelik Steenhuisen. “Kaderontplooiing is nie net ideologies gemotiveer nie. Kaderontplooiing is ook die meganisme waardeur die party patronaatskap in die vorm van hoogbetaalde poste uitdeel aan kaders wat dan op hul beurt fondse en stemme na die ANC kanaliseer. “Kaderontplooiing het ons samelewing geweldig benadeel, veral die armes.”